ใช้เน็ตแบงก์ให้ปลอดภัย (5)
สัปดาห์ที่แล้วได้เขียนเรื่องลักษณะการส่งอีเมลหลอกเพื่อดึงเหยื่อไปติดเบ็ด มี 3 รูปแบบ
6 ส.ค. 2559

โดย...แบงก์กลิ้ง
สัปดาห์ที่แล้วได้เขียนเรื่องลักษณะการส่งอีเมลหลอกเพื่อดึงเหยื่อไปติดเบ็ด มี 3 รูปแบบ แต่ได้เขียนถึงไปแล้ว 2 เรื่อง คือ การส่งอีเมลมาหลอกขอให้ผู้รับแจ้งยืนยันข้อมูลทางการเงินกลับมา เพื่อให้เป็นไปตามมาตรการรักษาความปลอดภัยของบัญชีลูกค้า ต่อมาคือ ขณะนี้บัญชีของผู้รับอีเมลถูกอายัดไว้ชั่วคราว จึงขอให้ผู้รับอีเมลคลิกเลือกเว็บไซต์ที่ปรากฏอยู่ในอีเมล
สัปดาห์นี้จะมาว่าเรื่องนี้ต่อ โดยแจ้งว่ารอบระยะเวลาที่ต้องตรวจสอบข้อมูลของลูกค้า จึงขอให้ลูกค้ายืนยันข้อมูลส่วนตัวหรือปรับข้อมูลส่วนตัวให้เป็นปัจจุบัน โดยคลิกไปที่เว็บไซต์ที่ปรากฏในอีเมลที่ส่งมา
เว็บไซต์ปลอมที่ส่งมา หรือเว็บไซต์ที่ให้คลิกเข้าไปกรอกข้อมูลนั้น จะหน้าตาเหมือนกับหน้าเว็บของสถาบันการเงินแห่งนั้นเกือบทุกอย่าง แต่เป็นการทำปลอมขึ้นมาเพื่อนำข้อมูลไปใช้ในทางทุจริต
นอกจากนี้ ในต่างประเทศยังมีรูปแบบที่เสนอว่า “ถูกรางวัล” และต้องการจะโอนเงินเข้าบัญชี หรือได้รับการเสนอให้เป็นสมาชิกบัตรเครดิตใบใหม่ โดยต้องกรอกข้อมูลส่วนบุคคล หมายเลขบัตรเครดิตและรหัสผ่านเดิมก่อน
มิจฉาชีพในรูปแบบนี้จะสร้างเว็บไซต์ที่หน้าตาคล้ายกับเว็บไซต์ที่เขาต้องการจะหลอกลวงเหยื่อ ซึ่งจะทำงานอย่างรวดเร็ว เริ่มจากการสร้างเว็บไซต์ โพสต์ลงไป จากนั้นก็ทำลายเว็บไซต์ทิ้งภายในเวลาเพียงไม่กี่วัน
สัปดาห์หน้าเราจะมาว่ากันต่อในเรื่องของเว็บไซต์จริงและเว็บไซต์ปลอมต่อ